SCB ค่าใช้จ่ายพุ่งฉุดกำไร Q1/61 ลดลงเล็กน้อยมาที่ 1.14 หมื่นลบ.
SCB ค่าใช้จ่ายพุ่งฉุดกำไร Q1/61 ลดลงเล็กน้อยมาที่ 1.14 หมื่นลบ. จากปีก่อนมีกำไร 1.19 หมื่นลบ.
25 มิ.ย. 2561

ธนาคารไทยพาณิชย์ จำกัด (มหาชน) หรือ SCB รายงานผลการดำเนินงานงวดไตรมาส 1/61 สิ้นสุด ณ วันที่ 31 มี.ค.61 โดยมีกำไรสุทธิอยู่ที่ 1.14 หมื่นล้านบาท ลดลงจากช่วงเดียวกันของปีก่อนที่มีกำไร 1.19 หมื่นล้านบาท ขณะที่มีอัตรากำไรต่อหุ้นอยู่ที่ 3.34 บาท ลดลงจากช่วงเดียวกันของปีก่อนที่มีกำไรต่อหุ้น 3.50 บาท
ทั้งนี้ ปัจจัยที่ส่งผลให้บริษัทมีกำไรลดลง เนื่องจากมีค่าใช้จ่ายในการดำเนินงานที่เพิ่มขึ้น รวมถึงค่าใช้จ่ายทางการตลาดในการขยายฐานลูกค้าใหม่ โดยเฉพาะลูกค้าบนระบบดิจิทัล และการลงทุนด้านดิจิทัลตามยุทธศาสตร์ของธนาคาร
อนึ่งก่อนหน้านี้ บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) หรือ MBKET ระบุในบทวิเคราะห์ ประเมินว่ากำไรสุทธิของ SCB จะอยู่ที่ 9,482 ล้านบาท ลดลง 20% เมื่อเทียบกับช่วงเดียวกันของปีก่อน แต่เพิ่มขึ้น 3% เมื่อเทียบกับไตรมาสก่อนหน้า ส่วน NPL อยู่ที่ 3.30% เพิ่มขึ้นเล็กน้อยจากไตรมาสก่อนหน้าที่ 3.22 % ส่วนสินเชื่อไตรมาส1/2561 คาดว่าเติบโตประมาณ 6.3% เมื่อเทียบกับช่วงเดียวกันของปีก่อน ขณะที่ค่าเฉลี่ยของ Consensus อยู่ที่ 10,824 ล้านบาท